Sven Hannawald

**Sven Hannawald** nekadašnji je njemački skijaš-skakač, koji se u Svjetskom kupu takmičio od 1993. do 2005. Osvajač je Turneje 4 skakaonice i prvi od trojice koja su pobijedila na sva četiri takmičenja na Turneji u istoj sezoni (drugi je Kamil Stoch, a treći Ryōyū Kobayashi). Također je osvajač tri medalje na Olimpijskim igrama.

## Lični podaci 
Rođen je u Erlabrunnu, a odrastao u obližnjem gradu Johanngeorgenstadtu. U dobi od 12 godina upućen je u specijalnu školu za mlade sportiste u Klingenthalu, te se njegova porodica 1991. preselila u to mjesto.

## Karijera 
Svoju avanturu sa skokovima počeo je u dobi od sedam godina. Prvi ozbiljni uspjeh ostvario je 1992. kad je zauzeo treće mjesto na Svjetskom juniorskom prvenstvu u finskom Vuokattiju.

### Prvi nastupi u Svjetskom kupu 
U sezoni 1992/93. debitirao je u Svjetskom kupu. Njegov prvi skok u tom takmičenju dogodio se 6. decembra 1992. u švedskom Falunu, a završio je na 50. mjestu. Kroz sezonu je polahko napredovao, te 1. januara 1993. osvaja 36. mjesto u Garmisch-Partenkirchenu, što mu je dotad bio najbolji plasman. Sljedeće sezone osvaja prve bodove nakon što je zauzeo 29. mjesto u Oberstdorfu 30. decembra 1993. Prvi plasman među 15 najboljih ostvario je 14. januara 1995. u Engelbergu, kad je zauzeo 14. mjesto. Sezonu 1994/95. završio je na 63. mjestu.

U sljedećoj sezoni potpuno je podbacio, završivši je bez bodova. Sljedeće sezone bio je malo bolji. Bodove je osvojio triput, a najbolji plasman ostvario je u Oberstdorfu, gdje je zauzeo 12. mjesto. Na kraju sezone bio je 59.

### Uspon 
Prvi ozbiljni uspjesi došli su u sezoni 1997/98, a posebno na 46. Novogodišnjoj turneji. Nakon petog i desetog mjesta u prva dva takmičenja u Njemačkoj, 4. januara 1998. prvi se put našao na pobjedničkom postolju nakon što je u Innsbrucku osvojio drugo mjesto. Dva dana kasnije u Bischofshofenu dolazi i do prve pobjede. Turneju je završio na drugom mjestu, iza Japanca Kazuyoshija Funakija. Godine 1998. bilježi svoj prvi nastup na Zimskim olimpijskim igrama u Naganu. Iako u pojedinačnim nastupima nije izbio u prvi plan, u ekipnom takmičenju osvojio je srebrnu medalju.

Kasnije osvaja dva treća mjesta u Zakopanama, a na letaonici u Oberstdorfu dolazi do pobjede. Sezonu je završio na 6. mjestu u ukupnom poretku.

Na zimu 1998/99. ponovo izbija u prvi plan. Osvaja dvije medalje na Svjetskom prvenstvu u Ramsauu: srebrnu na velikoj skakaonici (odmah iza zemljaka, Martina Schmitta) i zlatnu u ekipnoj konkurenciji.

Sezona 1999/2000. bila je veoma uspješna za Hannawalda. Ostvario je četiri pobjede u Svjetskom kupu. Međutim, najveći uspjeh postigao je na Svjetskom prvenstvu u letovima u Vikersundu, gdje je osvojio zlatnu medalju. U sezoni 2000/01. nije bio tako dobar – najveći uspjeh bio mu je osvajanje srebrne (ekipno) i bronzane medalje na Svjetskom prvenstvu u Lahtiju. Sezonu je završio na 9. mjestu.

Uslijedila je najuspješnija sezona u njegovoj karijeri. Najprije je osvojio Novogodišnju turneju, pobijedivši pritom na sve četiri skakaonice u nizu, prvi od samo dvojice u historiji koja su to uspjela. Zatim je na ZOI 2002. u Salt Lake Cityju osvojio ekipnu zlatnu medalju i pojedinačnu srebrnu na maloj skakaonici da bi sezonu zaključio u Harrachovu odbranivši titulu svjetskog prvaka u letovima. U ukupnom poretku Svjetskog kupa bio je drugi, iza Adama Małysza. Iste godine izabran je za sportista godine u Njemačkoj.

Iduću sezonu ponovo je završio kao drugi u ukupnom poretku i ponovo iza Małysza. Međutim, na takmičenju u Willingenu, u prvoj seriji, postao je tek treći skakač u historiji koji je dobio maksimalnu ocjenu 20 od svih pet sudija, 27 godina nakon Tonija Innauera i pet godina nakon Funakija. To je uspjelo još četverici skakača nakon Hannawalda. Prvi je Hideharu Miyahira, kome je to pošlo za rukom samo jedan sat nakon Hannawalda, u drugoj seriji istog takmičenja, drugi Wolfgang Loitzl šest godina kasnije u Bischofshofenu, a treći i četvrti Peter Prevc i Jurij Tepeš još šest godina nakon Loitzla, u razmaku od dva dana na završnici Svjetskog kupa u Planici.

U sezoni 2003/04. rezultati su mu bili daleko ispod ličnih očekivanja. Najbolji plasman zabilježio je u Engelbergu, gdje je bio treći. Kao posljedica toga, ranije je okončao sezonu. 29. aprila 2004. otkrio je da pati od sindroma sagorijevanja i da se podvrgao psihijatrijskom liječenju. Uspio se oporaviti i ponovo se pojavio u javnosti.

3. augusta 2005. objavio je kraj karijere, objasnivši posredstvom svojih menadžera da, nakon što se izborio sa psihičkim problemima, više ne želi trpjeti stresove koje uzrokuje profesionalno bavljenje sportom.

### Letovi 
Treba istaći da je Hannawald bio izraziti letač. Osim dvije titule svjetskog prvaka, osvojio je i tri mala Kristalna globusa u toj disciplini (1998, 2000, 2003).

## Nogomet 
26. septembra 2008. potpisao je dvogodišnji ugovor s TSV Burgauom, koji se takmiči u njemačkoj Kreisligi. Igrao je na poziciji napadača. Od kraja 2009. trenirao je u nogometnoj sekciji TSV Neuried, u kojem je uvršten u drugu ekipu.

## Automobilizam 
Prvu utrku vozio je 2005. U automobilu Seat Leon Supercopa bio je gost u finalu sezone na Hockenkeimringu. U sezoni 2008. prvi put je nastupio u utrci ADAC GT Masters u automobilu Porsche 997 GT3 Cup. U sljedećoj sezoni nastupao je za tim Buchbinder Racing.

U sezoni 2010. Hannawald je prvi put bio stalni vozač ADAC GT Mastersa. S timskim kolegom Thomasom Jägerom vozio je Corvette Z06.R GT3 za tim Callaway Competition. U drugoj utrci, na Sachsenringu, osvojio je drugo mjesto, što je njegov prvi veći uspjeh u automobilizmu, a istovremeno je u toj utrci osvojio i prve prvenstvene bodove.

Nakon pauze u 2012. godini, kad je samo povremeno vozio utrke, od 2013. učestvovao je na VLN prvenstvu Nürburgringa na dugim stazama, gdje je vozio Mercedes-Benz SLS AMG GT3 kao član tima Rowe Racing.

## Rezultati u Svjetskom kupu 
### Postolja 
 – održana samo jedna serija zbog lošeg vremena.

### Postolja po sezonama 
### Ukupni poredak 
### Novogodišnja turneja 
### Nordijska turneja 
### Svj. kup u letovima 
### Ljetni Grand Prix 
## Rekordi skakaonica 
## Reference 
## Vanjski linkovi 
* Zvanični sajt
* Sven Hannawald na FIS-u

Kategorija:Rođeni 1974.
Kategorija:Živi ljudi
Kategorija:Biografije, Breitenbrunn
Kategorija:Njemački skijaši-skakači
Kategorija:Njemački olimpijci
Kategorija:Skijaši-skakači na Zimskim olimpijskim igrama 1998.
Kategorija:Skijaši-skakači na Zimskim olimpijskim igrama 2002.
Kategorija:Osvajači zlatne medalje na Olimpijskim igrama (Njemačka)
Kategorija:Osvajači srebrne medalje na Olimpijskim igrama (Njemačka)
Kategorija:Osvajači medalja na Zimskim olimpijskim igrama 1998.
Kategorija:Osvajači medalja na Zimskim olimpijskim igrama 2002.